b'\n_START_ARTICLE_\nSavitoji galia\n_START_PARAGRAPH_\nSavitoji galia (arba santykin\xc4\x97 galia) \xe2\x80\x93 santykinis dydis, leid\xc5\xbeiantis tarpusavyje palyginti \xc4\xafvairi\xc5\xb3 r\xc5\xab\xc5\xa1i\xc5\xb3 variklius ar kitus judri\xc5\xb3j\xc5\xb3 \xc4\xafrengini\xc5\xb3 energijos \xc5\xa1altinius. Santykin\xc4\x97 galia yra bet kokio variklio ar energijos \xc5\xa1altinio (pvz., akumuliatoriaus, el. kondensatoriaus, branduolinio kuro) darbin\xc4\x97 savyb\xc4\x97. Ji taip pat naudojama ir kaip visos transporto priemon\xc4\x97s darbin\xc4\x97 savyb\xc4\x97, tik tada priemon\xc4\x97s variklio galia yra padalinama i\xc5\xa1 viso transporto priemon\xc4\x97s svorio (arba mas\xc4\x97s). Tokiu b\xc5\xabdu \xc5\xa1is dydis tampa nepriklausomas nuo transporto priemon\xc4\x97s dyd\xc5\xbeio. Gamintojai da\xc5\xbenai nurodo santykin\xc4\x97s galios did\xc5\xbeiausi\xc4\x85j\xc4\x85 vert\xc4\x99, ta\xc4\x8diau tikroji vert\xc4\x97 gali skirtis, jei variklis dirba nepilna apkrova. _NEWLINE_Savitoji galia matemati\xc5\xa1kai i\xc5\xa1rei\xc5\xa1kiama kaip galios ir mas\xc4\x97s santykis: _NEWLINE_. _NEWLINE_SI sistemoje savitosios galios matavimo vienetas yra W/kg.\n_START_SECTION_\nPavyzd\xc5\xbeiai\n_START_PARAGRAPH_\n\xc4\xaeprastinis turbokompresorinis V8 r\xc5\xab\xc5\xa1ies dyzelinis variklis, sveriantis 380 kg, gali i\xc5\xa1vystyti 250 kW gali\xc4\x85. Tokio variklio savitoji galia yra 0,65 kW/kg. _NEWLINE_Didel\xc4\x97s savitosios galios \xc4\xafrenginiuose da\xc5\xbenai sutinkamos turbinos. Taip yra d\xc4\x97l j\xc5\xb3 geb\xc4\x97jimo veikti labai dideliu grei\xc4\x8diu. Pavyzd\xc5\xbeiui, pagrindiniai erdv\xc4\x97laivio \xe2\x80\x9eSpace Shuttle\xe2\x80\x9c leidimo varikliai naudoja turbininius siurblius raketinio kuro sud\xc4\x97tini\xc5\xb3 med\xc5\xbeiag\xc5\xb3 (suskystinto deguonies ir suskystinto vandenilio) tiekimui \xc4\xaf raketinio variklio degimo kamer\xc4\x85. Pavyzd\xc5\xbeiui, skysto vandenilio turbininis siurblys dyd\xc5\xbeiu yra pana\xc5\xa1us \xc4\xaf automobilio varikl\xc4\xaf (sveria apie 352 kg ir i\xc5\xa1vysto 53,6 MW gali\xc4\x85), tod\xc4\x97l jo santykin\xc4\x97 galia yra 153 kW/kg.'